**Vispārējas vadlīnijas**

**uzņēmumu darba organizēšanai COVID -19 izplatīšanās laikā**

Vadlīnijas sagatavotas, pamatojoties uz epidemioloģiskās drošības pasākumiem un pretepidēmijas pasākumiem Covid-19 izplatības ierobežošanai.

**DISTANCĒŠANĀS**

Uzņēmumiem nepieciešams izvērtēt Covid-19 izplatīšanās riskus katrā darba vietā, īpašu uzmanību pievēršot situācijām, kurās klienti vai darbinieki atrodas tuvā kontaktā – mazāk par 2 m – ilgāk par 15 minūtēm vai uzturas ilgāku laiku nelielās telpās ar nepietiekamu ventilāciju, tai skaitā izvērtēt vietas, kur varētu notikt darbinieku pastiprināta pulcēšanās – pie ieejām, izejām, piemēram, caurlaižu vietās, darbinieku plūsma pārtraukumos, tai skaitā pusdienu pārtraukumos, gadījumos, ja ēdināšana notiek uz vietas. un organizēt šādu riska mazināšanas pasākumu ieviešanu un nodrošināšanu.

**HIGIĒNA UN DEZINFEKCIJA**

1. Nodrošināt iespēju roku mazgāšanai darbiniekiem, klientiem un citiem apmeklētājiem, kā arī informāciju par pareizu roku mazgāšanu, tai skaitā, ka rokas ar ziepēm jāmazgā vismaz 20 sekundes. Izvietot zīmes vai plakātus, lai atgādinātu par roku higiēnu. Uzsvērt roku mazgāšanas nozīmi pēc tualetes apmeklējuma, sabiedrisku vietu apmeklēšanas, pirms ēšanas, pēc kontakta ar slimiem cilvēkiem vai viņu apkārtējo vidi vai pieskaršanās priekšmetiem, kuriem pieskaras liels cilvēku skaits (piemēram, liftu pogas, skārienjūtīgi ekrāni).
2. Aprīkot roku mazgāšanas vietas ar ziepēm, papīra dvieļiem roku susināšanai un atkritumu tvertni to izmešanai. Atgādināt darbiniekiem un klientiem, ka krānu nepieciešamas aizvērt ar vienreiz lietojamu salveti, kuru pēc lietošanas jāizmet atkritumu tvertnē.
3. Gadījumos, kad nav iespējams nodrošināt roku mazgāšanas iespējas, nodrošināt darbiniekus ar individuāliem spirtu saturošiem roku dezinfekcijas līdzekļiem un rekomendēt darbiniekiem regulāri dezinficēt rokas.
4. Roku dezinfekcijas līdzekļus vēlams izvietot vairākās viegli pieejamās vietās, piemēram, pie ieejas/-ām ēkā/-s, telpās pie garderobēm, liftiem, pie koplietošanas priekšmetiem (piemēram, telefoni, kafijas aparāti u.tml).
5. Atgādināt darbiniekiem, ka, klepojot un šķaudot, jānosedz mute un deguns ar vienreizlietojamo salveti, kuru pēc lietošanas izmet atkritumu tvertnē, un pēc tam nomazgā vai dezinficē rokas, kā arī nepieciešamību izvairīties no nevajadzīgas pieskaršanās sejai (acīm, degunam un mutei) ar nemazgātām rokām. Ja nav pieejamas vienreizlietojamās salvetes, klepot vai šķaudīt iekšējā elkoņa locītavas virsmā (piedurknē), bet nevis plaukstā.
6. Veikt virsmu un grīdu biežu tīrīšanu un periodisku dezinfekciju, ja iespējams vairākas reizes dienā. Ja darbs noris vairākās maiņās, tad starp maiņām veikt telpu uzkopšanu un vēdināšanu. Telpu vēdināšanu veikt arī darba pārtraukumos. Nodrošināt vienreizējus atkritumu maisus, lai nepieskartos tvertnes saturam, veicot uzkopšanu.
7. Regulāri veikt bieža kontakta virsmu dezinfekciju, piemēram, durvju rokturu, gaismas slēdžu, lifta pogu, skārienjūtīgu ekrānu, koplietošanas biroja tehnikas pogu, trepju margu, krānu darba virsmu dezinfekciju. Nodrošināt, lai darbiniekiem ir pieejami ātras iedarbības dezinfekcijas līdzekļi, kas iznīcina SARS-CoV-2 bieža kontakta virsmu dezinfekcijai un darbinieki (ne tikai uzkopšanas personāls) ir informēti par pareizu to lietošanu.

Pēc iespējas vēdināt telpas, periodiski atverot logus.